Mənim ikinci qaldıracağım məsələ, hörmətli Sədr, Çernobıl faciəsinin 31-ci ildönümü ilə bağlıdır. Çernobılda Avropanın da təhlükəsizliyi üçün böyük bir faciə olan o hadisənin aradan qaldırılmasında 7 mindən çox azərbaycanlı iştirak etmiş və onların bir hissəsi həyatını itirmişdi. Əksəriyyəti isə sağlamlığını itirmişdi. Bu gün də 4950-dən çox Çernobıl əlili qeydiyyatdadır. Görüş zamanı onlar bir məsələni xahiş elədilər. Belə ki, təxminən 600-dən artıq Çernobıl əlili dövlətin verdiyi güzəştli ev növbəsindədir və dövlətin onlara qayğısını da hər zaman xüsusi vurğulayır. Amma onu da deyirlər ki, Çernobıl əlillərinin çoxu xəstədir və neçə illərdir ev növbəsində duran insanların bəziləri həyatını itirdiyi zaman onların güzəştli və imtiyazlı ev növbələri ləğv olunur, yəni onların ailələri bundan yararlanmır. Bu problem Qarabağ müharibəsi əlillərinə də aid idi. Qanunvericilikdə o məsələlər dəyişildi və hazırda Qarabağ müharibəsi əlili dünyasını dəyişəndə ailəsi onun imtiyazlı ev növbəsindən yararlana bilir. İndi Çernobıl əlilləri də xahiş edirlər ki, – onların sayı o qədər çox deyil, –– dünyasını dəyişən olanda bu məsələyə baxılsın. Məclisimizdən bu məsələyə diqqət yetirilməsini xahiş edirlər.